Document ID: 32005R0202

32005R0202
L 033/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО, ЕВРАТОМ) № 202/2005 НА СЪВЕТА
от 18 януари 2005 година
за изменение на Регламенти 422/67/EИО и № 5/67/Евратом относно определяне на възнаграждението на председателя и на членовете на Комисията, на председателя, съдиите, генералните адвокати и секретаря на Съда на Европейските общности, както и на председателя, членовете и секретаря на Първоинстанционния съд
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 210 от него,
като взе предвид Договора за създаване на Европейската общност за атомна енергия, и по-специално член 123 от него,
като взе предвид Решение 2004/752/EО, Евратом на Съвета от 2 ноември 2004 г. за създаването на Съд за публичната служба на Европейския съюз (1),
като има предвид, че:
(1)
С Решение 2004/752/EО, Евратом, Съветът създаде към Първоинстанционния съд на Европейските общности съдебна камара, която отговаря за уреждането на спорове в областта на европейските държавни ведомства, наричана „Съд за публичната служба на Европейския съюз“.
(2)
Член 225A, шеста алинея от Договора за създаване на Европейската общност и член 140Б, шеста алинея от Договора за създаване на Европейската общност за атомна енергия предвиждат, че разпоредбите на тези Договори, които се отнасят за Съда на европейските общности, се прилагат за съдебните камари.
(3)
Необходимо е да се определят възнагражденията, пенсиите и компенсациите на председателя, членовете и секретаря на този съд.
(4)
Следователно Регламенти № 422/67/EИО и № 5/67/Евратом на Съвета следва да бъдат съответно изменени (2),
ПРИЕ НАСТОЯЩИЯ РЕГЛАМЕНТ:
Член 1
С настоящото, Регламенти № 422/67/EИО и № 5/67/Евратом се изменят както следва:
1.
Заглавието се заменя със следния текст:
„Регламенти № 422/67/EИО и № 5/67/Евратом на Съвета от 25 юли 1967 г. относно определянето на възнагражденията на председателя и членовете на Комисията, на председателя, съдиите, генералните адвокати и секретаря на Съда, както и на председателя, членовете и секретаря на Съда за публичната служба на Европейския съюз“;
2.
Добавя се следният член:
„Член 21в
1. При условията на параграфи 2 и 3, разпоредбите на настоящия регламент, които засягат председателя, членовете и секретаря на Съда на Европейските общности, както и председателя, членовете и секретаря на Първоинстанционния съд, се прилагат за председателя, членовете и секретаря на Съда за публичната служба на Европейския съюз
2. Основната месечна заплата на председателя, членовете и секретаря на Съд за публичната служба на Европейския съюз е равно на сумата, която се получава при прилагането на следните проценти към основната заплата на длъжностно лице на Европейските общности със степен 16, трета стъпка (до 30 април 2006 г.: степен A*16, трета стъпка):
-
председател: 104 %,
-
членове: 100 %,
-
секретар: 90 %.
3. Месечната надбавка за представителни разходи, посочена в член 4, параграф 3, възлиза на:
-
председател: 554 EUR,
-
членове: 500EUR,
-
секретар: 400EUR.
Председателят на Административния трибунал и председателите на камарите с трима съдии получават допълнително по време на службата си специална надбавка за длъжност от 500 EUR.“
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставен в Брюксел на 18 януари 2005 година.

Labels: 9
15